Document ID: 31998D0164

ΑΠΟΦΑΣΗ ΤΗΣ ΕΠΙΤΡΟΠΗΣ της 26ης Φεβρουαρίου 1998 για την περάτωση της διαδικασίας αντιντάμπινγκ σχετικά με τις εισαγωγές μεταλλικού πυριτίου καταγωγής Βραζιλίας (98/164/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε από τον κανονισμό (ΕΚ) αριθ. 2331/96 (2), και ιδίως τα άρθρα 9 και 11,
Μετά από διαβουλεύσεις με τη συμβουλευτική επιτροπή,
Εκτιμώντας:
Α. ΔΙΑΔΙΚΑΣΙΑ
1. Ισχύοντα μέτρα
(1) Με τον κανονισμό (ΕΟΚ) αριθ. 2305/92 (3) το Συμβούλιο επέβαλε οριστικό δασμό αντιντάμπινγκ στις εισαγωγές μεταλλικού πυριτίου, καταγωγής Βραζιλίας.
2. Αίτηση για επανεξέταση
(2) Μετά τη δημοσίευση, τον Φεβρουάριο 1997, ανακοίνωσης για την επικείμενη λήξη (4) των ισχυόντων μέτρων, η Επιτροπή έλαβε τον Μάιο 1997 αίτηση για επανεξέταση που επέβαλε η επιτροπή σύνδεσης της βιομηχανίας σιδηροκραμμάτων (Euro Alliages) εξ ονόματος τεσσάρων κοινοτικών παραγωγών που αντιπροσωπεύουν τη συνολική παραγωγή του εν λόγω προϊόντος στην Κοινότητα. Η αίτηση περιείχε αποδεικτικά στοιχεία για πρακτική ντάμπινγκ για το προϊόν καταγωγής Βραζιλίας και για τη σημαντική ζημία που είναι πιθανόν να προκύψει σε περίπτωση λήξεως της εφαρμογής των ισχυόντων μέτρων, στοιχεία που θεωρήθηκαν ότι επαρκούν για να δικαιολογήσουν την έναρξη της επανεξέτασης για τη λήξη ισχύος.
(3) Η Επιτροπή ανήγγειλε με ανακοίνωση που δημοσίευσε στην Επίσημη Εφημερίδα των Ευρωπαϊκών Κοινοτήτων (5) την έναρξη επανεξέτασης των μέτρων αντιντάμπινγκ που εφαρμόζονται στις εισαγωγές στην Κοινότητα μεταλλικού πυριτίου καταγωγής Βραζιλίας, που υπάγεται στον κωδικό ΣΟ 2804 69 00, και άρχισε έρευνα σύμφωνα με το άρθρο 11 παράγραφος 2 του κανονισμού (ΕΚ) αριθ. 384/96 (που εφεξής καλείται «βασικός κανονισμός»).
3. Έρευνα
(4) Η Επιτροπή ενημέρωσε επίσημα τους παραγωγούς/εξαγωγείς και εισαγωγείς που είναι γνωστό ότι ενδιαφέρονται καθώς και τις ενώσεις τους, τους αντιπροσώπους της εξάγουσας χώρας, τους καταγγέλλοντες κοινοτικούς παραγωγούς και αντιπροσωπευτικούς χρήστες για την έναρξη της επενεξέτασης. Δόθηκε ευκαιρία στα ενδιαφερόμενα μέρη να γνωστοποιήσουν τις απόψεις τους γραπτώς και να ζητήσουν ακρόαση εντός της προθεσμίας που καθορίστηκε στην ανακοίνωση που αναφέρεται στην αιτιολογική σκέψη 3.
Β. ΑΠΟΣΥΡΣΗ ΤΗΣ ΑΙΤΗΣΗΣ ΕΠΑΝΕΞΕΤΑΣΗΣ ΕΝΟΨΕΙ ΤΗΣ ΛΗΞΕΩΣ ΙΣΧΥΟΣ ΤΩΝ ΜΕΤΡΩΝΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
(5) Με την επιστολή της 27ης Νοεμβρίου 1997, η Euro Alliages απέσυρε επίσημα την αίτησή της για επανεξέταση ενόψει της λήξεως ισχύος των μέτρων σχετικά με τις εισαγωγές μεταλλικού πυριτίου καταγωγής Βραζιλίας, και συνεπώς για την υπό εξέλιξη έρευνα επανεξέτασης.
Σύμφωνα με το άρθρο 11 παράγραφος 5, σε συνδυασμό με το άρθρο 9 παράγραφος 1 του βασικού κανονισμού, όταν ο κοινοτικός κλάδος παραγωγής αποσύρει την αίτηση επανεξέτασης ενόψει της λήξεως ισχύος ενός μέτρου, η διαδικασία είναι δυνατόν να περατούται, εκτός αν θεωρηθεί ότι αυτό αντιβαίνει στο συμφέρον της Κοινότητας. Από την παρούσα έρευνα δεν έχουν προκύψει εκτιμήσεις σχετικά με το κοινοτικό συμφέρον, που να επιβάλλουν τη συνέχιση της διαδικασίας.
(6) Στο σημείο αυτό, θα πρέπει να υπενθυμίσουμε ότι, παράλληλα με την επανεξέταση ενόψει της λήξεως ισχύος των μέτρων, η Επιτροπή διεξήγαγε ενδιάμεση επανεξέταση που περιοριζόταν στην πρακτική ντάμπινγκ και που άρχισε στις 7 Ιανουαρίου 1997 (6), μετά από αίτηση δύο παραγωγών/εξαγωγέων της Βραζιλίας.
(7) Δεδομένου ότι η αντίστοιχη έρευνα δεν κατέδειξε πρακτική ντάμπινγκ για κανέναν από τους δύο παραγωγούς/εξαγωγείς, θα κατέληγε σε κατάργηση των μέτρων και για τους δύο εξαγωγείς.
(8) Τα ενδιαφερόμενα μέρη ενημερώθηκαν για την πρόθεση της Επιτροπής να περατώσει τη διαδικασία και τους δόθηκε δυνατότητα να διατυπώσουν τις παρατηρήσεις τους. Κανένα από τα ενδιαφερόμενα μέρη που αναφέρονται στο άρθρο 21 του βασικού κανονισμού δεν ανέφερε ότι η περάτωση της διαδικασίας αντιβαίνει στο συμφέρον της Κοινότητας.
(9) Η συμβουλευτική επιτροπή ερωτήθηκε επί του θέματος και δεν προέβαλε αντιρρήσεις.
(10) Λαμβάνοντας υπόψη τα ανωτέρω, η Επιτροπή καταλήγει στο συμπέρασμα ότι η διατήρηση των προστατευτικών μέτρων είναι περιττή και ότι η διαδικασία πρέπει να περατωθεί,
ΑΠΟΦΑΣΙΖΕΙ:
Άρθρο μόνο
Περατώνεται η διαδικασία αντιντάμπινγκ όσον αφορά τις εισαγωγές μεταλλικού πυριτίου που υπάγεται στον κωδικό ΣΟ 2804 69 00, καταγωγής Βραζιλίας.
Βρυξέλλες, 26 Φεβρουαρίου 1998.

Labels: 18
3
4
1